[Foto’s] Minstens vier dood in Pta-Oos-brandDie brand in Plastic View op 2 Julie 2016 (Foto: Netcare 911) Minstens vier persone is dood toe honderde plakkershutte Saterdagaand omstreeks middernag in Plastic View naby die Woodlands Mall in Pretoria-Oos afgebrand het. “Talle persone het beserings opgedoen en is na verskeie hospitale in die gebied geneem,” het Athlenda Mathe, woordvoerder van Netcare 911, gesê. “Owerhede is op die toneel op soek na nog oorlewendes of liggame.” Mathe het gesê die persone wat dakloos gelaat is, het skuiling gekry by ŉ plaaslike kerk. “Brandbestryders het meer as drie ure lank gespook om die brand onder beheer te bring,” het sy bygevoeg. Die oorsaak van die brand is nog nie bekend nie. Owerhede stel ondersoek in. Len Dekker, ŉ inwoner van Meadow Glen in Moreletapark, het aan Maroela Media gesê dit was vermoedelik ŉ grasbrand wat deur ŉ sterk wind aangedyf is.